በ8ኛው ዙር የፓርቲዎች ውይይት የድርድርና አሠራር ደንብ ፀደቀ
በትናንትናው ዕለት በተካሄደው 8ኛው ዙር አገር አቀፍ የፖለቲካ ፓርቲዎች ውይይት   የፓርቲዎች የድርድርና አሠራር ደንብ ፀደቀ  ። በፓርቲዎቹ ውይይት ወቅት የአደራዳሪ፣የታዛቢ ፣ ስነ ምግባር፣ የሚዲያ ፣ የውስጣዊ አደረጃጃትና የግብዓት አቅርቦትና የመደራደሪያ ቦታን በተመለከቱ ጉዳዮች  ላይ የተለያዩ  ሓሳቦች በፓርቲዎቹ ተሠንዝረዋል ።በተለይ  አደራዳሪ ማን ይሁን ፣ የሚዲያ ሽፋንና የመደራደሪያ ቦታው የት ይሁን  የሚሉት  ነጥቦች ትኩረት ተሠጥቷቸው ጥልቅ ክርክር የተደረጉባቸው ጉዳዮች ናቸው ።የፓርቲዎቹ አደራዳሪ ከሦስተኛ አካል ውጭ ከራሳቸው ፓርቲዎች የተውጣጡ አባላትን በመመርጥ ለመደራደር ተስማምተዋል ።  ሆኖም  ማን እንዴት ያደራድር በሚለው ሐሳብ ከፓርቲዎቹ  መካከል መኢዴፓ ያልተስማማ በመሆኑ ምክንያት ሐሳቡ  በልዩነት  እንዲመዘገብለት ተደርጓል ።የፖለቲካ  ፓርቲዎች ለድርድር ከመግባታቸው በፊትና ከድርድሩ ከወጡ በኋላ ለሚዲያ የሚሠጠው መረጃ  በሚመለከተው አካል ብቻ መሠጠት እንዳላበት በውይይቱ ተስማምተዋል ።የፓርቲዎቹ ድርድሩ  የት ይሁን በሚለው ነጥብ ላይ ኢዴፓና መኢአድ ለነጻነትና ለገጽታ ግንባታ በአፍሪካ ኢኮኖሚክ አዳራሽ ወይም በአፍሪካ ህብረት አዳራሽ መሆን አለበት የሚል አቋም አንፀባርቀዋል ።ቅንጅት ፣ አንድነት ፣ አትፓ፣ ኢራፓ እና ኢህአዴግ ከሉዓላዊነት አንፃር የተለያዩ ሓሳቦችን በማንሳታቸው ድርድሩ በህዝብ ተወካዮች ምክርቤት ይካሄድ የሚለው ሚዛን በመድፋቱ በምክር ቤት እንዲካሄድ  ስምምነት ላይ ተደርሷል ።          